A TANÁCS 493/2005/EK RENDELETE
(2005. március 16.)
a vám- és statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1)
A Kombinált Nómenklatúrában, amelyet a 2658/87/EGK tanácsi rendelet (1) I. melléklete tartalmaz, a monitorokra vonatkozó KN-kódok a 8471 és a 8528.
(2)
A monitorok 8528 KN-kódon kívüli besorolásához meghatározott feltételek teljesülése szükséges. Az információtechnológia, a szórakoztatóelektronikai iparágak és az új technológiák összefonódása olyan helyzetet teremtett, amelyben a monitorok besorolásakor lehetetlenné válik egy adott monitor elsődleges rendeltetésének a kizárólag műszaki jellemzők alapján történő meghatározása. Az Európai Közösségek Bíróságának ítélkezési gyakorlatából következik, hogy a besorolást a tényleges felhasználás alapján nem lehet elvégezni. Az egyes termékek pontos besorolásának objektív és számszerűsíthető adatokon kell alapulnia. Jelenleg nem lehetséges az e követelménynek megfelelő, egyértelmű kritériumok meghatározása.
(3)
A kereskedelmi adatok azt mutatják, hogy az olyan plazma vagy folyadékkristályos képernyő-technológiával készült monitorokat, amelyek képernyőjének átmérője 48,5 cm vagy annál kisebb, és képaránya 4:3 vagy 5:4, főként automatikus adatfeldolgozó berendezések kimeneti egységeiként használják. Azonban ezek a monitorok gyakran alkalmasak az automatikus adatfeldolgozó berendezésektől eltérő más forrásból származó videoképek megjelenítésére, és így nem teljesítik a kizárólag vagy elsősorban ilyen berendezésekkel való használat követelményét. Ezért e monitorok nem tartoznak a Közösség nevében az információtechnológiai termékek vámjainak megszüntetéséről szóló, 1997. március 24-i 97/359/EK tanácsi határozat (2) által jóváhagyott, az információtechnológiai termékek kereskedelméről szóló megállapodás (3), illetve az annak végrehajtásáról szóló közlemény hatálya alá.
(4)
A Közösség érdeke a Közös Vámtarifa szerinti autonóm vámtételek korlátozott időszakra történő teljes felfüggesztése a 8528 21 90 KN-kód alá besorolandó, plazma vagy folyadékkristályos képernyő-technológiával készülő, 48,5 cm vagy annál kisebb képernyő átmérőjű és 4:3 vagy 5:4 képarányú monitorok esetében. Ez az intézkedés ezért 2006. december 31-ig lesz alkalmazandó, kivéve amennyiben a Tanács nem dönt annak meghosszabbításáról.
(5)
A 2658/87/EGK rendeletet ezért ennek megfelelően módosítani kell.
(6)
Tekintettel arra, hogy az e rendelet által megállapított módosítást ugyanattól a naptól kezdődően kell alkalmazni, mint a 2005. évi Kombinált Nómenklatúráról szóló 1810/2004/EK bizottsági rendeletet (4), ez a rendelet azonnal hatályba lép és azt 2005. január 1-jétől alkalmazni kell,
ELFOGADTA EZT A RENDELETET:
1. cikk
A 2658/87/EGK rendelet I. melléklete második része (Vámtarifa) XVI. szakaszának 85. árucsoportjában a 8528 21 90 KN-kód 3. oszlopa helyébe a következő szöveg lép:
„14 (5)”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 16-án.